ANNA-KARENINA-WEB-compressed	Qu'aqueres senhoretes les calesse parlar un dia en francés e un aute en anglés; que toquèssen per torns eth piano, qu'es sues melodies s'entenien dera cramba de trabalh estant deth sòn frair, a on es estudiants premanien es sues leçons; qu'auessen professors de literatura francesa, de musica, de diboish, de dança; qu'es tres, acompanhades de mademoiselle Linon, venguessen tara serada en boulevard Tverskoy, jargades damb es sòns abrics iuernaus de satin (Dolly de long, Natalia de miei long e Kitty complètaments de cuert, de sòrta que se podien distinguir dejós er abric es sues cames curbides de fines miches roienques); que les calesse passejar peth boulevard Tverskoy acompanhades per un lacai damb ua cocarda daurada en chapèu; tot aquerò e fòrça mès causes que se hègen en aqueth mon misteriós qu'en eth se botjauen, Levin non ac podie compréner, mès ère segur de qué tot çò que se hège aquiu ère polit e perfècte, e precisaments peth mistèri qu'entada eth se desvolopaue, se sentie encamardat d'aquerò.